Kremský, Peter, poslanec NR SR (2022-09-27):
Vážený pán predsedajúci, vážené kolegyne, vážení kolegovia, ctená snemovňa, tiež by som chcel na začiatok sa opýtať, kde je pán exminister Richard Sulík. Toto je téma, ktorou sa mal zaoberať dlhé mesiace až donedávna, keď vlastne odstúpil zo svojej funkcie. Samozrejme, bolo to určite kvôli Igorovi Matovičovi, lebo nemohol s ním sedieť v jednej vláde, ale tomu asi už na Slovensku nikto neverí. Asi vieme, že dôvodom bola práve bezradnosť, čo s cenami energií. Ja som veľmi rád, že nový minister Karel Hirman sa k tomu postavil úplne inak. Keď som sa Richarda Sulíka niekedy vo februári, marci ako predseda hospodárskeho výboru pýtal, čo bude s cenami elektriny pre firmy, pre obyvateľov, čo bude, čo bude s cenami pre verejný sektor, tak mi hovoril: To trh všetko vyrieši. Všetko vyrieši trh. Som mu hovoril: Richard, ten trh sa zrútil. Neexistuje, tam sa nedajú kúpiť dlhoročné, dlhodobé kontrakty. Nedá sa kúpiť kontrakt na budúci rok na burze. Zrealizuje sa tam možno jeden za tri mesiace. To trh všetko vyrieši. Vidíme, ako to vyriešil trh. Cena elektriny bola v auguste 1 000 euro za MWh. Čiže ja som veľmi rád, že Karel Hirman sa k tomu postavil úplne inak a znovu možno zopakujem len to, že po dvoch týždňoch za ním vidieť viac roboty ako za Richardom Sulíkom za celý rok. A to ma veľmi mrzí, že Richard Sulík nemal ani toľko slušnosti, aby sem aspoň prišiel a diskutoval a obhajoval sa. Čiže jemu už dáme pokoj, keď tu nie je, asi by to nebolo slušné. Druhú vec, ktorú chcem povedať, ktorú chcem zdôrazniť, ktorú, o ktorej tu hovoril už Juraj Šeliga, toto je naozaj ani nieže plán B, ale možno plán D alebo E, pretože toto nie je základný scenár. Toto je núdzový scenár, čo tu dnes riešime, čo je návrhom tohto zákona. Rozumiem, že kolegovia, ktorí nie sú celkom doma v energetike a v ekonomike, si to pletú a možno si to pletie aj pán Robert Fico a hovorí o tom, ako keby sme to išli od zajtra realizovať. Nie, to je núdzový scenár. Núdzový scenár je to, keď máte doma hasiaci prístroj. Tiež ho nevytiahnete každý večer a neostriekate dom preventívne, pretože to je núdzový scenár, keď horí. Takže prosím vás, nepleťme hrušky s jablkami, nemýľme si veci, ktoré sú inak, ktoré spolu nesúvisia. Toto je núdzový scenár. A núdzový scenár je vždycky poistka a myslím si, že keď pán minister Hirman tento týždeň pôjde do Bruselu, tak bude veľkou výhodou, keď túto poistku bude mať vo vrecku. Nebude mať ju tu položenú alebo pohodenú v Národnej rade, kde ju ešte všelikto môže všelijako skritizovať a pomeniť a pokrútiť, ale ju bude mať schválenú vo vrecku. Aj to je môj argument, prečo je dôležité neodkladať schválenie tohto zákona, neťahať ho ďalší týždeň, nerozoberať, že čo by sa mohlo stať a ako by sa to mohlo a komu by to mohlo uškodiť a tak ďalej, ale prečo je dôležité ho mať vo vrecku na ceste do Bruselu. Asi nemusím hovoriť o tom, že nielen domácnosti sa boja, čo sa stane s cenami energií, ale domácnosti to až tak ešte nezažívajú, pretože majú zaregulovanú cenu do konca roka minimálne na súčasných úrovniach, celý rok rovnakú. Ale je niekto, kto to už zažíva veľmi tvrdo, a to sú firmy a verejný sektor. Firmy a verejný sektor, ktorí nemali zmluvy do konca tohto roka, ale mali ich dajme tomu. Budeme si požičiavať a budú to splácať aj naši vnukovia? Toto sú otázky, ktoré riešime. Toto sú otázky toho plánu A. Toto je veľmi dôležité. Ak toto sa nedohodne na Európskej únii a nevymyslíme to ani na Slovensku, tak potom nastúpi plán B. Potom nastúpi tento atómový kufrík alebo núdzový plán. Čiže len aby sme vedeli, čo riešime, čím sa zaoberáme. Nie je to jednoduché, čo má ministerstvo hospodárstva a celá vláda pred sebou. My im v tom môžeme pomôcť aspoň tým, že pomôžeme s týmto núdzovým plánom. Okrem iného napríklad prináša aj stanovenie vzorca na výpočet ceny pre domácnosti, tú elektrinu za 60 aj niečo eur za silovku. Ale, samozrejme, nestačí, aby sme vyriešili domácnosti. Je tu verejný sektor, nemocnice, školy, šport, kultúra, sociálne zariadenia, tí všetci jednoducho asi by zavreli, ak by mali 5-, 6-, 7-krát drahšiu elektrinu. A toto je to, čo treba riešiť. Aj preto si myslím, že schválenie tohto zákona je naozaj urgentné a netreba to odkladať. Ďakujem.